จาง เกาลี่

**จาง เกาลี่** (; เกิด พฤศจิกายน ค.ศ. 1946) เป็นนักการเมืองเกษียณอายุชาวจีน ผู้ดำรงตำแหน่งรองนายกรัฐมนตรีจีนคนที่ 1 ตั้งแต่ ค.ศ. 2013 ถึง 2018 และดำรงตำแหน่งสมาชิกคณะกรรมาธิการสามัญประจำกรมการเมืองพรรคคอมมิวนิสต์จีน (CCP) ลำดับที่เจ็ดตั้งแต่ ค.ศ. 2012 ถึง. 2017 ก่อนก้าวขึ้นสู่ตำแหน่งเหล่านี้ จางดำรงตำแหน่งเลขาธิการพรรคประจำเทียนจินตั้งแต่ ค.ศ. 2007 ถึง 2012 และเลขาธิการพรรคประจำมณฑลชานตงตั้งแต่ ค.ศ. 2002 ถึง 2007

ในฐานะผู้ช่วยหลักของนายกรัฐมนตรีหลี่ เค่อเฉียง ขอบเขตงานของจางครอบคลุมด้านการเงิน การพัฒนาเศรษฐกิจ ทรัพยากรธรรมชาติ สิ่งแวดล้อม และการเคหะ เขาทำหน้าที่ประธานคณะกรรมการอำนวยการเฉพาะกิจที่กำกับดูแลโครงการเขื่อนสามผา โครงการผันน้ำจากใต้สู่เหนือ หนึ่งเข็มขัด หนึ่งเส้นทาง และคณะกรรมการความปลอดภัยด้านอาหารของคณะรัฐมนตรี

เมื่อ 2 พฤศจิกายน ค.ศ. 2021 เผิง ช่วย นักเทนนิสหญิงชาวจีน ได้กล่าวหาจางว่าล่วงละเมิดทางเพศเธอ และยังอ้างถึงความสัมพันธ์นอกสมรสระหว่างทั้งสองซึ่งเขาเพิ่งจะยุติความสัมพันธ์ไป การหายตัว การถูกเซ็นเซอร์ และการปรากฏตัวอีกครั้งของเธอในเวลาต่อมาจุดชนวนให้เกิดความกังวลเกี่ยวกับความปลอดภัยและสวัสดิภาพของเธอ

## ชีวิตและการงาน
### ชีวิตช่วงต้น
จางเกิดในหมู่บ้านแห่งหนึ่งในอำเภอจิ้นเจียง มณฑลฝูเจี้ยน ในครอบครัวเกษตรกร เขาเป็นบุตรคนสุดท้องจากพี่น้องทั้งหมด 5 คน ครอบครัวของเขามีฐานะยากจน บิดาของเขาเสียชีวิตเมื่อเขาอายุได้ 3 ปี เขาและพี่น้องอีก 4 คนได้รับการเลี้ยงดูโดยมารดาเพียงลำพังเกือบทั้งหมด ในวัยเด็ก จางช่วยครอบครัวทำงานในฟาร์มและจับปลาในแม่น้ำละแวกบ้าน

จางเข้าเรียนที่โรงเรียนมัธยมจิ้นเจียงเฉียวเชิง () ใน ค.ศ. 1965 จางเข้าศึกษาต่อที่มหาวิทยาลัยเซี่ยเหมินในสาขาวิชาเศรษฐศาสตร์ หลังสำเร็จการศึกษาในเดือนสิงหาคม ค.ศ. 1970 จางถูกส่งตัวไปยังทีมโลจิสติกส์ของบริษัทน้ำมันในเม่าหมิงเพื่อทำงานเป็นคนงานก่อสร้าง ทำหน้าที่จัดเก็บวัสดุในคลังสินค้าและเคลื่อนย้ายบล็อกคอนกรีต

### กวางตุ้ง
ใน ค.ศ. 1984 จางได้รับแต่งตั้งเป็นรองเลขาธิการพรรคประจำเม่าหมิง นับเป็นการเข้าสู่การเมืองครั้งแรกของเขา หนึ่งปีต่อมาเขาได้รับแต่งตั้งเป็นประธานคณะกรรมการเศรษฐกิจกวางตุ้ง ภายใน ค.ศ. 1988 เขาได้ดำรงตำแหน่งรองผู้ว่าการมณฑลกวางตุ้ง ใน ค.ศ. 1993 ขณะอายุ 47 ปี เขาเข้าสู่คณะกรรมาธิการสามัญพรรคประจำมณฑล กลายเป็นหนึ่งในผู้นำระดับสูงของมณฑล เขายังดำรงตำแหน่งสำคัญอื่น ๆ เช่น หัวหน้าหน่วยงานประสานงานที่รับผิดชอบการพัฒนาสามเหลี่ยมปากแม่น้ำจูเจียง และหัวหน้าหน่วยงานวางแผนระดับมณฑล

ใน ค.ศ. 1997 จางดำรงตำแหน่งเลขาธิการพรรคประจำเชินเจิ้น ในระหว่างที่เขาอยู่ที่เชินเจิ้น จางเป็นผู้สนับสนุนการพัฒนาของหัวเว่ยอย่างเข้มแข็ง เมื่อถึงฤดูใบไม้ร่วงปีนั้น เขาได้เป็นสมาชิกสำรองของคณะกรรมการกลางพรรคคอมมิวนิสต์จีนชุดที่ 15 ใน ค.ศ. 1998 เขาได้รับแต่งตั้งเป็นรองเลขาธิการพรรคมณฑลกวางตุ้งควบคู่ไปกับการดำรงตำแหน่งผู้นำระดับเทศบาลในเชินเจิ้น เขาทำงานภายใต้หลี่ ฉางชุน เลขาธิการพรรคมณฑลในขณะนั้น และทำงานร่วมกับหวัง ฉีชาน รองผู้ว่าการมณฑลฝ่ายบริหาร ในช่วงเวลานี้มีการกล่าวกันว่าเขาได้รับคำชมจากเจียง เจ๋อหมิน อดีตเลขาธิการใหญ่พรรคคอมมิวนิสต์จีน นอกจากนี้ยังมีรายงานว่าเขาไปเยี่ยมเยียนและดูแลความต้องการของสี จ้งซฺวิน สมาชิกพรรคอาวุโสซึ่งเป็นบิดาของสี จิ้นผิง เลขาธิการใหญ่พรรคคอมมิวนิสต์จีนคนปัจจุบันอยู่บ่อยครั้ง

### ชานตงและเทียนจิน
ในช่วงปลาย ค.ศ. 2001 จางถูกการย้ายไปประจำมณฑลชายฝั่งตะวันออกอย่างชานตงเพื่อดำรงตำแหน่งผู้ว่าการมณฑล และรองเลขาธิการพรรคมณฑล ใน ค.ศ. 2002 เขาได้รับการส่งเสริมให้ดำรงตำแหน่งเลขาธิการพรรคมณฑล ซึ่งเป็นผู้มีอำนาจสูงสุดในมณฑล ในชานตง จางกล่าวกับที่ประชุมเจ้าหน้าที่ท้องถิ่นว่า "ไม่ว่าจะเป็นญาติ ลูก หรือเพื่อนของผม ถ้าพวกเขาไปยังที่ที่คุณอยู่ โปรดอย่าออกนอกลู่นอกทางเพื่อต้อนรับพวกเขา อย่าหาความโปรดปรานจากพวกเขา และอย่าเสนอตัวทำสิ่งต่าง ๆ ให้พวกเขา" สิ่งนี้ถูกมองว่าจางพยายามส่งสัญญาณว่าเขาตั้งใจที่จะแยกตัวเองออกจากวัฒนธรรมทางการเมืองที่เต็มไปด้วยการทุจริตและกฎเกณฑ์ที่ซับซ้อนเกี่ยวกับ*[[กวนซี่]]* (ความสัมพันธ์ระบบอุปถัมภ์)

เจ็ดเดือนก่อนการประชุมสภาแห่งชาติพรรคคอมมิวนิสต์จีนครั้งที่ 17 ซึ่งจัดขึ้นในเดือนตุลาคม ค.ศ. 2007 ผู้นำส่วนกลางย้ายจางในการผลัดเปลี่ยนผู้นำระดับมณฑลให้ดำรงตำแหน่งเลขาธิการพรรคในนครชายฝั่งเทียนจิน สืบต่อจากจาง ลี่ชาง ผู้ดำรงตำแหน่งก่อนหน้าที่ไม่เป็นที่นิยม ในฐานะผู้นำพรรคของนครปกครองโดยตรง จางยังได้รับตำแหน่งในกรมการเมืองพรรคคอมมิวนิสต์จีนด้วย ผู้สังเกตการณ์คาดการณ์ว่าจางจะกลายเป็นสมาชิกของผู้นำ "รุ่นที่ห้า" ในเทียนจินจางสร้างภาพลักษณ์ที่เก็บตัว แม้ว่าเขาจะถูกมองว่าเป็นตัวเต็งในตำแหน่งสมาชิกคณะกรรมาธิการสามัญประจำกรมการเมืองพรรคคอมมิวนิสต์จีน ร่วมกับปั๋ว ซีไหลและวาง หยาง ผู้นำระดับภูมิภาคของฉงชิ่งและกวางตุ้งตามลำดับ แต่จางก็แสดงตัวน้อยกว่าอย่างชัดเจนและเลี่ยงการโฆษณาตัวเอง คติพจน์ของเขาในช่วงที่ดำรงตำแหน่งในเทียนจินคือ "ทำไห้มาก พูดให้น้อย"

มีรายงานว่าจาง เกาลี่เป็นผู้รับผิดชอบในการส่งเสริมแพลตฟอร์มการซื้อขายหลักทรัพย์นอกตลาดหลักทรัพย์ที่ "ยังไม่บรรลุนิติภาวะ" ในระหว่างที่เขาดำรงตำแหน่งเลขาธิการพรรคประจำเทียนจิน แพลตฟอร์มดังกล่าวถูกวิพากษ์วิจารณ์ว่าเป็นช่องทางให้ "มิจฉาชีพทางสังคม" กระทำการทุจริตทางการเงิน ส่งผลให้นักลงทุนหลายแสนคนทั่วประเทศจีนถูกฉ้อโกง โดยมีมูลค่าความเสียหายหลายหมื่นล้านหยวน

### รองนายกรัฐมนตรีคนที่ 1

หลังการประชุมสภาแห่งชาติพรรคคอมมิวนิสต์จีนครั้งที่ 18 ใน ค.ศ. 2012 จางได้รับตำแหน่งในคณะกรรมาธิการสามัญประจำกรมการเมือง (PSC) สภาปกครองสูงสุดโดยพฤตินัยของจีน เขาอยู่ในลำดับที่เจ็ดจากสมาชิกเจ็ดคน โดยสภาได้ลดจำนวนจากเก้าเหลือเจ็ดที่นั่งในการประชุมใหญ่ครั้งที่ 18 เมื่อวันที่ 15 มีนาคม ค.ศ. 2013 ในการประชุมสมัยแรกของสภาประชาชนแห่งชาติชุดที่ 12 จางได้รับแต่งตั้งเป็นรองนายกรัฐมนตรีคนที่ 1 ในคณะรัฐมนตรีนำโดยนายกรัฐมนตรีหลี่ เค่อเฉียง

เขาได้รับมอบหมายให้รับผิดชอบสองโครงการยักษ์ใหญ่ ได้แก่ โครงการเขื่อนสามผา และโครงการผันน้ำจากใต้สู่เหนือ นอกจากนี้เขายังได้รับแต่งตั้งเป็นหัวหน้าคณะกรรมการความปลอดภัยด้านอาหารของคณะรัฐมนตรี ในเดือนกุมภาพันธ์ ค.ศ. 2015 เขาได้รับแต่งตั้งเป็นผู้นำคณะผู้นำด้านการขับเคลื่อนการพัฒนาหนึ่งเข็มขัด หนึ่งเส้นทาง เขายังเป็นผู้นำคณะผู้นำด้านการประสานงานการพัฒนาร่วมกันภูมิภาคปักกิ่ง-เทียนจิน-เหอเป่ย์ ผู้นำคณะผู้นำด้านการขับเคลื่อนการพัฒนาเขตเศรษฐกิจสามเหลี่ยมปากแม่น้ำแยงซี และในเดือนเมษายน ค.ศ. 2015 และในเดือนเมษายน ค.ศ. 2015 เป็นผู้นำคณะผู้นำด้านการปฏิรูปคณะรัฐมนตรี นอกจากนี้เขายังเป็นรองผู้นำคณะผู้นำส่วนกลางด้านการปฏิรูปเชิงลึกอย่างรอบด้าน สมาชิกคณะผู้นำด้านกิจการเศรษฐกิจและการเงิน และรองประธานคณะกรรมการพลังงานแห่งชาติ บทบาทผู้นำที่ครอบคลุมของจางทำให้เขาเป็นกำลังสำคัญในการดำเนินนโยบายเศรษฐกิจที่เรียกว่า "ความปกติใหม่" (New Normal) ของสี จิ้นผิง และหลี่ เค่อเฉียง

ในการอภิปรายเกี่ยวกับแนวคิดฝันจีน (Chinese Dream) ตามที่สีได้กล่าวไว้ใน ค.ศ. 2013 จางเน้นย้ำว่าฝันจีนยังเป็นของคนพิการหลายล้านคนในจีนด้วย

จางเกษียณอายุจากคณะกรรมาธิการสามัญประจำกรมการเมืองหลังการประชุมสภาแห่งชาติพรรคคอมมิวนิสต์จีนครั้งที่ 19 ใน ค.ศ. 2017 เขาลงจากตำแหน่งรองนายกรัฐมนตรีคนที่ 1 ใน ค.ศ. 2018 ในการประชุมสมัยแรกของสภาประชาชนแห่งชาติชุดที่ 13 โดยมีหาน เจิ้ง เป็นผู้สืบทอดตำแหน่ง

## ชีวิตส่วนตัว
จางสมรสกับคัง เจี๋ย () ซึ่งเขาพบในขณะทำงานที่บริษัทน้ำมันในเหมาหมิง พวกเขามีบุตรชายหนึ่งคน (เกิดประมาณ ค.ศ. 1989) ซึ่งข้อมูล ณ ค.ศ. 2013 ระบุว่ารับรัฐการทหารในยศนายทหารชั้นสัญญาบัตรระดับต้น นอกจากนี้เขายังมีบุตรสาวบุญธรรมหนึ่งคนคือ จาง เสี่ยวเยี่ยน () ซึ่งเป็นบุตรสาวโดยสายเลือดของลูกพี่ลูกน้องของเขา จาง เสี่ยวเยี่ยนสมรสกับหลี่ เชิ่งพัว () บุตรชายของลี อิน ยี นักธุรกิจชาวฮ่องกงแห่งบริษัท Xinyi Glass หลี่ เชิ่งพัว หรือที่รู้จักในชื่อภาษากวางตุ้งว่าลี ซิง พุต (Lee Shing Put) มีชื่อปรากฏในความเชื่อมโยงกับเอกสารปานามา

เว็บไซต์*สเตรตคอนซูม* (Straight Consume) ในมณฑลฝูเจี้ยน ครั้งหนึ่งเคยเผยแพร่บทความที่กล่าวหาว่าพี่ชายคนโตของจางเดินทางออกจากประเทศจีนและเสียชีวิตขณะร่วมสู้รบในการก่อความไม่สงบต่อต้านรัฐบาลฟิลิปปินส์ในช่วงทศวรรษ 1960 ข้อมูลจากแหล่งข่าวออนไลน์ในฝูเจี้ยนระบุว่าจางได้ตัดความสัมพันธ์เกือบทั้งหมดกับพี่น้องของตนหลังก้าวขึ้นสู่ตำแหน่งที่สูงขึ้นในโลกการเมือง เมื่อครั้งดำรงตำแหน่งในเชินเจิ้น พี่ชายของเขาได้มาเยี่ยมเยียนแต่มีการกล่าวว่าจางบอกกับพี่ชายว่าเขามีภารกิจรัดตัวเกินกว่าจะพบได้ สื่อของรัฐไม่ได้มีการกล่าวถึงจาง เสี่ยวเยี่ยนในระหว่างการนำเสนอประวัติครอบครัวของสมาชิกคณะกรรมาธิการสามัญประจำกรมการเมืองแต่ละคนใน ค.ศ. 2013 เป็นที่น่าสังเกตว่าจางอาจไม่ต้องการเน้นย้ำความเชื่อมโยงใด ๆ ที่เขามีกับมหาเศรษฐีชาวฮ่องกง

## ข้อกล่าวหาเรื่องการล่วงละเมิดทางเพศ

เมื่อวันที่ 2 พฤศจิกายน ค.ศ. 2021 เผิง ช่วย นักเทนนิสอาชีพชาวจีน ได้ใช้พื้นที่บนเวยปั๋วกล่าวหาจางว่าล่วงละเมิดทางเพศเธอ เผิงระบุว่าเธอมีเพศสัมพันธ์กับจางครั้งแรกใน ค.ศ. 2011 และเธอได้มีความสัมพันธ์นอกสมรสโดยความยินยอมกับเขาเป็นเวลาหลายปี จนกระทั่งจางได้รับแต่งตั้งให้ดำรงตำแหน่งในคณะกรรมาธิการสามัญประจำกรมการเมืองพรรคคอมมิวนิสต์จีน (CCP) และได้ขาดการติดต่อกับเผิงไป เธอยังระบุอีกว่าในเวลาต่อมา ประมาณสามปีที่แล้วหลังจากที่จางเกษียณอายุจากคณะกรรมาธิการสามัญฯ เธอและจางได้พบกันอีกครั้ง โดยจางได้เชิญเธอไปที่บ้านและรบเร้าให้เธอมีเพศสัมพันธ์ด้วย ในตอนแรกเผิงปฏิเสธและเขียนว่าเธอรู้สึก "กลัว" "ร้องไห้ไม่หยุด" และ "ไม่ตกลง" แต่หลังจากที่จางกล่าวว่าเขาเกลียดเธอและเขาไม่เคยลืมเธอเลยในช่วงเจ็ดปีที่ผ่านมา พร้อมทั้งสัญญาว่าจะทำดีต่อเธอ เธอจึงตกลงมีเพศสัมพันธ์หลังจากเผชิญกับความกลัว ความตระหนกและความรู้สึกที่เธอเคยมีต่อเขาเมื่อเจ็ดปีที่แล้ว เผิงยังกล่าวด้วยว่าในระหว่างเกิดเหตุมีบุคคลอีกคนหนึ่ง "ยืนเฝ้า" อยู่หน้าประตูห้องนอน หลังเหตุการณ์ใน ค.ศ. 2018 เผิงกลายเป็นภรรยาน้อยของจางและเธอเขียนว่าเธอ "รัก" เขาและอยู่กับเขาด้วยความสมัครใจ ตามคำกล่าวของเผิง จางบอกเธอว่าเขาก็รักเธอเช่นกัน แต่อ้างว่าในทางมหากาพย์การเมืองนั้นเป็นไปไม่ได้ที่เขาจะหย่าขาดจากภรรยา ความสัมพันธ์นอกสมรสนี้สิ้นสุดลงเมื่อวันที่ 2 พฤศจิกายน ค.ศ. 2021 หลังจากที่จางเริ่มเพิกเฉยต่อเผิง

*[[เดอะนิวยอร์กไทมส์|นิวยอร์กไทมส์]]* รายงานว่านี่เป็นครั้งแรกที่สมาชิกในระดับสูงสุดของพรรคคอมมิวนิสต์จีนเผชิญกับข้อกล่าวหาเช่นนี้ และดับเบิลยูทีเอทัวร์เรียกร้องให้มีการตรวจสอบข้อกล่าวหาดังกล่าว ในระหว่างการแถลงข่าวเมื่อวันที่ 3 พฤศจิกายน วาง เหวินปิน โฆษกกระทรวงการต่างประเทศจีน กล่าวว่าเขา "ไม่เคยได้ยินเรื่องนี้ และนี่ไม่ใช่คำถามทางการทูต"

โพสต์ของเผิงถูกเซ็นเซอร์ในประเทศจีนไม่นานหลังจากที่เธอตั้งข้อกล่าวหา และการค้นหาหรือการโพสต์ใด ๆ เกี่ยวกับหัวข้อนี้ แม้แต่คำกว้าง ๆ อย่างคำว่า "เทนนิส" ในประเทศก็ถูกปิดกั้นหรือลบออก การหายตัวไปในเวลาต่อมาของเธอทำให้เกิดความกังวลไปทั่วโลกเกี่ยวกับที่อยู่และความปลอดภัยของเธอ จนถึงขั้นที่สมาคมนักเทนนิสอาชีพหญิง (WTA) สั่งระงับกิจกรรมทั้งหมดในประเทศจีน เผิงปรากฏตัวในสื่อของรัฐในอีกสองสัปดาห์ต่อมา ซึ่งเป็นการปรากฏตัวที่ผู้สังเกตการณ์เชื่อว่าเป็นการจัดฉากเพื่อตอบโต้การสอบถามจากต่างประเทศ อีเมลและสื่อสัมภาษณ์ที่เผยแพร่ออกมาแสดงภาพของเธอที่ปฏิเสธว่าเธอไม่ได้เป็นผู้ตั้งข้อกล่าวหาเรื่องการล่วงละเมิดทางเพศ

## อ้างอิง

## แหล่งข้อมูลอื่น
* 
* Xinhua: Zhang's Biography

หมวดหมู่:สมาชิกสำรองของคณะกรรมการกลางพรรคคอมมิวนิสต์จีน ชุดที่ 15 
หมวดหมู่:นักการเมืองพรรคคอมมิวนิสต์จีนจากมณฑลฝูเจี้ยน 
หมวดหมู่:ผู้แทนในการประชุมสภาแห่งชาติพรรคคอมมิวนิสต์จีนครั้งที่ 16 
หมวดหมู่:ผู้แทนในการประชุมสภาแห่งชาติพรรคคอมมิวนิสต์จีนครั้งที่ 17 
หมวดหมู่:ผู้แทนในการประชุมสภาแห่งชาติพรรคคอมมิวนิสต์จีนครั้งที่ 18 
หมวดหมู่:ผู้แทนในการประชุมสภาแห่งชาติพรรคคอมมิวนิสต์จีนครั้งที่ 19 
หมวดหมู่:ผู้แทนสภาประชาชนแห่งชาติ ชุดที่ 9 
หมวดหมู่:ผู้แทนสภาประชาชนแห่งชาติ ชุดที่ 10 
หมวดหมู่:ผู้แทนสภาประชาชนแห่งชาติ ชุดที่ 11 
หมวดหมู่:ผู้แทนสภาประชาชนแห่งชาติ ชุดที่ 12 
หมวดหมู่:รองนายกรัฐมนตรีจีนคนที่ 1 หมวดหมู่:ผู้ว่าการมณฑลชานตง 
หมวดหมู่:สมาชิกคณะกรรมการกลางพรรคคอมมิวนิสต์จีน ชุดที่ 16 
หมวดหมู่:สมาชิกกรมการเมืองพรรคคอมมิวนิสต์จีน ชุดที่ 17 
หมวดหมู่:สมาชิกคณะกรรมาธิการสามัญประจำกรมการเมืองพรรคคอมมิวนิสต์จีน ชุดที่ 18 
หมวดหมู่:บุคคลจากจิ้นเจียง มณฑลฝูเจี้ยน หมวดหมู่:ผู้ดำรงตำแหน่งทางการเมืองในเทียนจิน 
หมวดหมู่:นักการเมืองจากเฉวียนโจว หมวดหมู่:ศิษย์เก่ามหาวิทยาลัยเซี่ยเหมิน หมวดหมู่:ผู้ได้รับเครื่องอิสริยาภรณ์แห่งสาธารณรัฐ (ซูดาน) 
หมวดหมู่:เลขาธิการพรรคคอมมิวนิสต์ประจำเทียนจิน 
หมวดหมู่:เลขาธิการพรรคประจำเชินเจิ้น หมวดหมู่:ประธานคณะกรรมาธิการสามัญประจำสภาประชาชนมณฑลชานตง